Младен Исаев
Майска ливада

chitanka.info

Избуялата майска ливада

разлюлява камбанки от цвят.

Сред тревите, повели прохлада,

пее хладния пролетен свят.

Пролетта като фея тук ходи

с ведросини небесни очи.

И една многогласна мелодия

под голямото слънце звучи.

Приседни като гост сред полето,

мълчаливо послушай гласа:

пеят птици, пчели и щурчета,

дори бистрите капки роса!

Наслади се на светлата музика,

разхлади във росата лице,

докато бие живо под блузата

твойто младо и чисто сърце!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.